ΓΡΑΠΤΗ ΕΡΩΤΗΣΗ E-3230/98

υποβολή: Edith Müller (V) προς την Επιτροπή

(26 Οκτωβρίου 1998)

Θέμα: Εμπορικές σχέσεις με εξωτερικές επιχειρήσεις

Κατά τα παρελθόντα έτη η Επιτροπή είχε προνομιακές εμπορικές σχέσεις με τις εταιρείες του διαμένοντος στο Λουξεμβούργο επιχειρηματία PERRY (ήταν καταχωρημένος στον εσωτερικό τηλεφωνικό κατάλογο της Επιτροπής με κωδικό νούμερο και σύμφωνα με τις δηλώσεις του είχε κατά το παρελθόν με την Επιτροπή κύκλο εργασιών ύψους περίπου 100 εκατ. Ecu).

Σε σχέση με τις κατηγορίες για απάτη που έχουν απαγγελθεί κατά αυτού, δήλωσε ο επιχειρηματίας στον τύπο (Focus στις 5.10.98), ότι γνωρίζει άλλες 11 επιχειρήσεις, που είχαν παρόμοιες "εμπειρίες" όπως αυτός.

Θα μπορούσε η Επιτροπή να μου διαβιβάσει κατάλογο επιχειρήσεων, στις οποίες έχει αναθέσει να απασχολούν εξωτερικό προσωπικό; Θα μπορούσε η Επιτροπή να μου ανακοινώσει με ποια κριτήρια περιλαμβάνονται οι εν λόγω εταιρείες στον εσωτερικό τηλεφωνικό κατάλογο της Επιτροπής; θα μπορούσε η Επιτροπή να αναφέρει τον εκάστοτε κύκλο εργασιών με τις εν λόγω εταιρείες για τα τελευταία πέντε έτη;

Απάντηση του κ. Liikanen εξ ονόματος της Επιτροπής

(19 Ιανουαρίου 1999)

Η Επιτροπή επιβεβαιώνει ότι κατά τα παρελθόντα έτη απευθύνθηκε σε διάφορες εταιρείες για την εκτέλεση διαφόρων εργασιών που συνεπάγονται διάθεση προσωπικού.

Ο κατάλογος των εταιρειών αυτών, ο οποίος καταρτίστηκε σύμφωνα με τη βάση δεδομένων "εξωτερικό προσωπικό" της Γενικής Διεύθυνσης "Προσωπικό και Διοίκηση", έχει διαβιβασθεί απέυθείας στο αξιότιμο μέλος του Κοινοβουλίου καθώς και στη Γενική Γραμματεία του Κοινοβουλίου. Ωστόσο, πρέπει να σημειωθεί ότι κάθε Γενική Διεύθυνση είναι αρμόδια για τα κονδύλια του προϋπολογισμού που αφορούν τον τομέα της και ότι συνάπτει τις συμβάσεις της βάσει αυτών. Για να διαπιστωθεί ο κύκλος εργασιών που πραγματοποίησε κάθε εταιρεία κατά τη διάρκεια της τελευταίας πενταετίας, πρέπει να γίνει διεξοδική έρευνα της κάθε περίπτωσης χωριστά σε όλες τις Γενικές Διευθύνσεις και υπηρεσίες της Επιτροπής. Δυστυχώς, λόγω της τρέχουσας λιτότητας του προϋπολογισμού, η Επιτροπή δεν διαθέτει τους απαιτούμενους ανθρώπινους πόρους για τη διεξαγωγή της έρευνας αυτής.

Η Επιτροπή επιθυμεί να τονίσει ότι, κατά τη διάρκεια των τελευταίων ετών και με την υποστήριξη της αρμόδιας για τον προϋπολογισμό αρχής, επιδιώκει να μειώσει το εξωτερικό προσωπικό με τον επαναπατρισμό των μικρο-προϋπολογισμών και με το πρόγραμμα "μετατροπής των πιστώσεων σε θέσεις απασχόλησης". Οι κανόνες χρησιμοποίησης εξωτερικού προσωπικού διευκρινίζονται στον "Κώδικα συμπεριφοράς του εξωτερικού προσωπικού".

Όσον αφορά τα γραφεία τεχνικής βοήθειας (ΒΑΤ), η Επιτροπή, στις 22 Ιουλίου 1998, εξέδωσε την ανακοίνωση SEC(98)1217 η οποία προβλέπει τις εξής κυρίως διατάξεις για τα νέα/ ανανεωμένα προγράμματα:

- η προσφυγή στις υπηρεσίες των ΒΑΤ πρέπει να διέπεται από την ειδική νομοθεσία του προγράμματος/ της εν λόγω ενέργειας,

- η ανάγκη προσφυγής στις υπηρεσίες των ΒΑΤ πρέπει να αξιολογείται εκ των προτέρων,

- βρίσκεται στο στάδιο της επεξεργασίας ένας οδηγός σχετικά με τα ΒΑΤ. Η τήρηση του πλαισίου κανόνων και διαδικασιών που περιέχει θα εξασφαλίζεται από τη μονάδα παρακολούθησης των ΒΑΤ και από τη μονάδα εναρμόνισης των συμβάσεων.

Το φθινόπωρο του 1998, διενεργήθηκε έρευνα στις υπηρεσίες της Επιτροπής με σκοπό να προσδιορισθούν οι διάφορες μορφές τεχνικής και διοικητικής βοήθειας, συμπεριλαμβανομένων των ΒΑΤ, οι οποίες καταλογίζονται στα μέρη Α και Β του προϋπολογισμού. Η πρακτική αυτή εντάχθηκε στο πλαίσιο της διαδικασίας για την κατάρτιση του προϋπολογισμού 1999. Με την εφαρμογή τυποποιημένων παρατηρήσεων στον προϋπολογισμό και ανώτατων ορίων για κάθε κονδύλιο του προϋπολογισμού θα καταστεί διαφανής κάθε προσφυγή σε τέτοιου είδους συνδρομή.

Όσον αφορά την εγγραφή των τηλεφωνικών αριθμών των εταιρειών αυτών στον τηλεφωνικό κατάλογο, με ειδικούς κωδικούς, προγραμματισμένους στα τηλεφωνικά κέντρα, οι κοινοτικοί υπάλληλοι που έχουν δικαίωμα πρόσβασης σε μια ειδική ζώνη αριθμών, μπορούν να καλέσουν τους αριθμούς αυτούς στο Βέλγιο, στην Ευρώπη ή σε ολόκληρο τον κόσμο χωρίς τη διαμεσολάβηση του τηλεφωνικού κέντρου. Η ρύθμιση αυτή δίνει τη δυνατότητα αποτελεσματικότερης επικοινωνίας στους χρήστες που έχουν συχνές επαφές με περιορισμένο αριθμό εξωτερικών ανταποκριτών. Επίσης, μειώνει το φόρτο εργασίας του τηλεφωνικού κέντρου και περιορίζει τον αριθμό των διεθνών γραμμών. Οι ειδικοί κωδικοί δίνονται στις αντιπροσωπείες, τα υπουργεία, άλλα ιδρύματα και ιδιωτικές εταιρείες με τις οποίες η Επιτροπή έχει συμβατικές σχέσεις (ταξιδιωτικά γραφεία, υπεργολάβοι). Το γεγονός ότι μια επιχείρηση βρίσκεται στον κατάλογο των ειδικών κωδικών δεν αποτελεί πλεονέκτημα γιάυτήν (πρόκειται για τηλεφωνικές κλήσεις από την Επιτροπή) και η Επιτροπή δεν έχει καμία νομική υποχρέωση.